এক সময়ে গমগম করত স্কুলবাড়ি৷ বেণী দুলিয়ে ছুটে যাওয়া বালিকামুখের বিস্ময় , খিলখিল হাসি ছিল শিক্ষিকাদের সঙ্গী৷ সেই কলরব এখন হারিয়েছে শূন্যতার গ্রাসে৷ পুরোনো ও ঐতিহ্যবাহী স্কুলে আজ স্তব্ধ প্রার্থনা সঙ্গীতের কোরাস৷ সমস্যার অন্তিম অঙ্কে ক্রমে ছাত্রীশূন্য হয়ে এখন খাঁ-খাঁ করছে বালি গজেন্দ্র বালিকা বিদ্যালয়৷ বালির চক্রবর্তীপাড়া লেনে মোটামুটি মধ্যবিত্তদের বাস৷ ১৯৩৫ সালে এখানেই প্রতিষ্ঠিত হয়েছিল স্কুলটি৷ দোতলা স্কুলের উপরের তলায় পঞ্চম থেকে দশম শ্রেণির ক্লাসরুম৷ সব ফাঁকা৷ ধুলোর পুরু স্তরে ঢেকেছে বেঞ্চ , টেবিল , চেয়ার৷ ব্ল্যাক বোর্ড কোথাও ঝুলছে , কোথাও কোনওক্রমে সেঁটে রয়েছে৷ দেওয়ালে ছাত্রীদের আঁকা নানা ছবি , বিখ্যাত কবিদের কবিতা , মনীষীদের ছবি -সহ সংক্ষিন্ত জীবনী এখনও জ্বলজ্বল করছে৷